志怪
作者：陳古遇
朝代：宋

paragraphs: 沉沉萬仞淵，下有驪龍珠。
佩之壽松喬，售之富侔都。
貪夫臨淵羨，重利輕微軀。
百金不龜藥，千金水犀珠。
丹砂與翠羽，陸産海所無。
齎裝濤浪中，巨闕光炯如。
粲粲兩青童，駢肩問所須。
再拜上珠翠，敢問龍起居。
青童粲玉齒，雲龍卧玄虛。
爲君窮珠山，鞭雲取長驅。
雲急風更惡，蒼梧來時徐。
丹藥兩須失，哀哉飽鯨魚。